b'\n_START_ARTICLE_\nLucca (pokrajina)\n_START_SECTION_\nZgodovinske zanimivosti\n_START_PARAGRAPH_\nV mestni knji\xc5\xbenici se hrani rokopis Codex Lucensis 490, zbirka receptov, kot so se v\xc4\x8dasih imenovali tehni\xc4\x8dni opisi postopkov, ki so jih razni obrtniki uporabljali pri svojem delu. Zbirke so se imenovale tudi knjige o skrivnostih, saj so opisovale skrite na\xc4\x8dine, kako postati izveden obrtnik. Te recepte je vsaka delavnica sproti zapisovala in popravljala predvsem za ohrano enotnega videza izdelkov, pa tudi kot nekak\xc5\xa1en u\xc4\x8dbenik za vajence. Zbirka, ki jo hrani mesto Lucca, je bila sestavljena med leti 787 in 816. Vsebuje nauke za pripravo vseh vrst barvil, na primer zlatega in srebrnega \xc4\x8drnila, barve za kamnite in steklene delce mozaikov, barve za usnje in tkanine, pozla\xc4\x8devanje kovin in zlitin. Poleg teh prakti\xc4\x8dnih navodil so vklju\xc4\x8deni nekateri bolj splo\xc5\xa1ni nauki, kot povzetek Plinijeve delitve \xc4\x8dasa in Pitagorova Ars numeri. Ta rokopis in istodobni De coloribus et artibus romanorum sta najstarej\xc5\xa1i ohranjeni zbirki tehni\xc4\x8dnih receptov.'